Gefrustreerde Markram op pad terug na SA | Maroela Media
Aiden Markram se toer na Indië is iets van die verlede nadat die talentvolle jong Protea-openingskolwer uit pure frustrasie sy gewrig beseer het.
Die 24-jarige – wat 'n nagmerrietoer beleef – is in die Proteas se tweede beurt in die Pune-toets verkeerdelik been voor paaltjie uitgegee. Hoewel hy met sy aanvangsmaat, Dean Elgar, beraadslaag het, het hy besluit om nie die beslissing te bevraagteken nie.
Op die televisie kon 'n mens egter duidelik sien hoe die aflewering sy bypen gemis het. Omdat Markram nie die hulp van die televisieskeidsregter aangevra het nie, het die beslissing bly staan en hy is vir sy tweede agtereenvolgende nulletjie terug na die kleedkamer.
Uit frustrasie het hy 'n harde voorwerp geslaan en 'n skandering het getoon hy het 'n fraktuur in sy gewrig opgedoen.
"Die mediese span het Aiden onfiks vir die volgende toets teen Indië verklaar. Hy sal 'n spesialis in Suid-Afrika gaan spreek om sy rehabilitasie te bestuur," het dr. Hashendra Ramjee (spandokter) in 'n persverklaring gesê.
Op sy beurt het Markram gesê dat hy teleurgesteld oor sy optrede is.
"Dit is hartseer om op só 'n wyse na Suid-Afrika terug te keer en ek verstaan ten volle wat ek verkeerd gedoen het. Ek aanvaar volle aanspreeklikheid daarvoor," het hy gesê.
"Dit is iets wat onaanvaarbaar in die Protea-kultuur is. Die feit dat ek die span in die steek gelaat het, pla my die meeste."
Hoewel Markram 'n 150-tal in 'n opwarmingswedstryd op toer geslaan het, het hy die wind van voor in die toetsreeks gekry.
In twee toetse kon hy net 44 lopies teen 'n gemiddeld van 11.00 aanteken. Sy hoogste telling het in die tweede beurt van die eerste toets gekom, toe hy 39 geslaan het.
Geen plaasvervanger is vanaf Suid-Afrika ontbied nie en die kans is goed dat iemand soos Zubayr Hamza in Markram se plek sal kolf.
Aiden Markram Poteas
….Wel as daar nie 'n ander manier is om jou uit die span te kry….. Goeie genugtig!!!
Hy maak die fout en verdien sy volle betaling hoe belaglik
KSA moet hom eitlik beboet of sy wedstrydgeld vat, nou kom hy treug en het n Lekker vakansie en word nog betaal ook, in so gevalmoet die speler van sy wedstydgeld terug betaal, en net n 3 de betaling ontvang
Tyd vir nuwe bloed in Protea Toetsspan Daar is genoeg talent in SA. Kyk bietjie na die volgende manne: Kyle Verryne, Pieter Malan, Pite van Biljon, Rynard van Tonder, Mathew Breetzke, Reeza Hendricks, Wiaan Mulder, Dwaine Pretorius, Cody Chetty, Marques Ackerman, O. Nyaku(Warriors), Eathan en Corbin Bosch, Dane Paterson, Niel Brand, Moreki (Titans), Siboto( Lions). Gaan kyk na hierdie manne se prestasies die afgelope 2 Supersport 4 dag reeks en dan sal besef word ons kloubte lank aan ouens soos Flaf du Plessis vas.
Eddie, ek stem saam, raak onslae van die chokers en begin oor. Ek wed jou dat as n span uit die bogenoemde ouens saamgestel word, sal hulle die huidige chokers een groot loesing gee.